[{"text_idx": "#000000", "text": "Arta rondo Jan De Cooman"}, {"text_idx": "#000003", "text": "La interioroj de Jan De Cooman ampleksas du periodojn: deko el ili estas pentritaj en la jaroj 1914 g\u0302is 1921 kaj la dek aliaj dum la jaroj 1930 g\u0302is 1935. La diferenco de plenumado, de kompreno kaj de sento estas ege okulfrapa kaj ja iom seniluziiga. En la unuaj dek superregas la pitoreska elemento: la harmoniaj kolorvaloroj difinas ilian belecon kaj senton. En la dua periodo c\u0302iu atento celas al la grafika precizeco de la kompono, al la lau\u0306natura reproduktado: la impulsivan kolorsorc\u0302on anstatau\u0306as la pripenseco por zorgoplene responsi pri la temo g\u0302is en la etaj detaloj."}, {"text_idx": "#000004", "text": "Plej multaj de la interioroj el la unua periodo disig\u0302is eksterlanden. En du pentraj\u0302oj el tiu epoko estas traktata la sama temo: kamparana kuirejo vidata de ekster malferma pordo. Videblas en la antau\u0306a plano la neprilumita pordokadro, nedifineble interteksita en la etoso, la malferma pordo kaj kiel centra punkto la vido sur la interna domo, ekfloranta en la helo de la taglumo."}, {"text_idx": "#000005", "text": "Tiuj estas feste pentritaj scenoj! En la malluma pordokadro la malhela brilo de profunde grizaj kaj bluaj tonoj havas specialan tenton. La malferma, malhelbruna pordo, aspektas fortika kaj peza en la reduktita simfonio de la profundo. El tiu unueco ekestas rava harmonio, delikata kaj fragila, kiel dolc\u0302a ombro kontrau\u0306 la lumo, kiu varme ardas en la c\u0302ambra interno."}, {"text_idx": "#000006", "text": "Ambau\u0306 pentraj\u0302ojn faris pentristo purrasa, kiu, super la senpasia observado, kreas sorc\u0302an mondon, en kiu la lumo regnas en sia pura kaj plena c\u0302iopovo. La etoso de la artisto, kiu privivas la mondon kaj sian junecon kiel ravon, kristalig\u0302as en tiu fragila brilego. La lumo, reduktite restanta au\u0306 en forta ardo, interpretas la animan g\u0302ojon de la artisto, kiu en juneca ekstazo elkantas la kulminon de sia vivo."}, {"text_idx": "#000007", "text": "Per tiuj pentraj\u0302oj ig\u0302as klare al ni, ke Jan De Cooman, en la plej junaj jaroj de konscio, sin malvolvas kiel pentristo -antau\u0306 c\u0302io kiel pentristo- kaj ne kiel grafika artisto. Li montris pikturan vizion, kian ni malofte trovas c\u0302e juna viro nur dudekjarag\u0302a."}, {"text_idx": "#000010", "text": "En sia dua serio Jan De Cooman vidigas al ni siajn kamparanajn kuirejojn kiel folklorajn kuriozaj\u0302ojn kun amika atentigo: \u201cRimarku kiel aspektas c\u0302e tiuj honestuloj\u201d. Fakte tiujn malnovajn aj\u0302ojn ni povas rigardi kun interesig\u0302o. Trafas nin kiel la bruna tritika pano tie kus\u0302as bonodora kaj kiom amike brilas la malnovaj teleroj kaj potoj kaj kiel regulece tiu kupra pendolo en la malnova horlog\u0302o dehakas la tempon."}, {"text_idx": "#000011", "text": "En siaj interioroj Jan De Cooman montras sin akre analizema teknikisto kaj samtempe sentema homo kaj artisto, kiu sukcesas fiksi la intuitivan potencon de sia estado en inspiritan enhavon kaj kiu el si mem c\u0302erpas la forton de la dramatiko por dau\u0306re emocii la spektanton."}]